«Бөтә кеше сит илдә ял иткәндә һеҙ кемдән кәм, барығыҙ, юлығыҙға аҡсаны үҙем бирәм, ҡыҙығыҙҙы үҙем ҡарайым», – тип көсләп тигәндәй ебәрҙе ҡатын диңгеҙ буйына төпсөк ҡыҙы менән кейәүен. Өйҙән хәбәр алғанда яңы барып етеп, сумаҙандарын бушатып та өлгөрмәгәйнеләр, кире юлға сыҡтылар. Юл аҙабы – гүр ғазабы, тип боронғолар белмәй әйтмәгән икән. Илле-алла менән ҡайтып етеүҙәренә сабыйҙың йәне йәннәттә ине инде – тиҫбе төймәһе тын юлына киткән ҡыҙҙы, ни тиклем тырышһалар ҙа, врачтар ҡотҡара алманы.